***Peteinosaurus*** ("krilati gušter") je prethistorijski rod gmazova koji pripada redu pterosaura. Živio je tokom kasnog trijasa (kasni norij, prije 221 do 210 miliona godina).

Naziv
-----

Taj rod opisao je njemački paleontolog Rupert Wild 1978. godine. Nomenklaturni tip je *Peteinosaurus zambellii*. Naziv roda potiče od grčkih riječi *peteinos*, "krilati" i *sauros*, "gušter"; *sauros* je veoma čest dio naziva kod prethistorijskih gmazova. Naziv vrste, *zambellii*, dat mu je u čast Rocca Zambellija, kuratora Prirodoslovnog muzeja u Bergamu.

Opis
----

*Peteinosaurus* je bio jedan od najmanjih pterosaura. Imao je raspon krila od oko 60 cm, a težio je manje od kosa.

### Primjerci

Fosil u Građanskom prirodoslovnom muzeju u Bergamu
Tri fosila pronađena su u blizini Cena u Italiji. Prvi fosil, holotip MCSNB 2886, fragmentaran je i nepovezan. Drugi, povezani paratip MCSNB 3359, ne posjeduje dijagnostičke osobine *Peteinosaurusa*, te bi stoga mogao pripadati nekoj drugoj vrsti. Taj paratip ima dug rep (20 cm) ukrućen dugim produžecima pršljenova; ta je osobina česta među trijaskim pterosaurima. Treći primjerak je MCSNB 3496, još jedan fragmentaran skelet. Svi primjerci pripadaju neodraslim jedinkama i lubanja se nije očuvala ni kod jednog.

Poput većine pterosaura, *Peteinosaurus* je imao čvrste, ali veoma lake kosti. *Peteinosaurus* je trimorfodontan, tj. ima tri vrste kupastih zuba. Neki smatraju da je bio insektojed. Peti nožni prst *Peteinosaurusa* bio je dug i bez kandže. Njegov zglob omogućavao mu je da se savije na drukčiju ravan od ostalih kako bi kontrolirao kruropatagij, kao što se može vidjeti kod primjerka PIN 2585.3 vrste *Sordes pilosus*.

Filogenija i klasifikacija
--------------------------

*Peteinosaurus* je jedan od najstarijih poznatih pterosaura. Sa rasponom krila od samo 60 centimetara bio je sićušan u usporedbi sa nekim kasnijim rodovima, poput *Pteranodona*, čiji je raspon krila prelazio 6 metara. Krila su mu također bila proporcionalno manja nego kod kasnijih pterosaura - dužina krila bila je samo dvaput veća od dužine stražnjih udova. Svi ostali poznati pterosauri imali su raspon krila barem tri puta veći od dužine stražnjih udova. Također je imao zube sa samo jednim vrhom bez specijalizirane heterodontije prisutne kod ostalih trijaskih pterosaura iz Italije, kao što je *Eudimorphodon*.

Svi ti faktori ukazuju na to da *Peteinosaurus* pripada grupi koja možda predstavlja najprimitivnije poznate pterosaure: dimorfodontide, kojima ga je Robert L. Carroll priključio 1988. godine. Jedini drugi pripadnik te grupe je kasniji rod *Dimorphodon*, po kojem je ta porodica i dobila naziv. Međutim, kasnije kladističke analize nisu pokazale blisku vezu između te dvije forme. Ipak, moguću primitivnu poziciju *Peteinosaurusa* potvrdio je Fabio Marco Dalla Vecchia, koji je predložio da bi *Preondactylus*, prema Davidu Unwinu najprimitivniji pterosaur, mogao biti subjektivan mlađi sinonim roda *Peteinosaurus*. Kladistička analiza Briana Andresa i kolega iz 2010. smjestila je *Peteinosaurusa* u Lonchognatha, u koju spadaju *Eudimorphodon* i *Austriadactylus* kao primitivniji.

Međutim, Mark Witton smatra *Peteinosaurusa* pravim dimorfodontidom.

Izvori
------

1. 1 2 3  Haines, T.; Chambers, P. (2007). *The Complete Guide to Prehistoric Life*. Italy: Firefly Books Ltd.. str. 72–73. ISBN 1-55407-181-X.
2. ↑  Wild, R. (1978). "Die Flugsaurier (Reptilia, Pterosauria) aus der Oberen Trias von Cene bei Bergamo, Italien", Bolletino della Societa Paleontologica Italiana, 17 (2): 176-256.
3. 1 2 3 4 5 6  "Peteinosaurus." In: Cranfield, I. (ed.) (2000). *The Illustrated Directory of Dinosaurs and Other Prehistoric Creatures*. London: Salamander Books, Ltd. Pp. 282-283. ISBN 1-84065-241-1.
4. ↑  Carroll, R. L. (1988). *Vertebrate Paleontology and Evolution*. New York: W. H. Freeman and Company. ISBN 0-7167-1822-7.
5. ↑  Andres, B. J. M. Clark, and X. Xu (2010). "A new rhamphorhynchid pterosaur from the Upper Jurassic of Xinjiang, China, and the phylogenetic relationships of basal pterosaurs", Journal of Vertebrate Paleontology 30 (1): 163-187.
6. ↑   Pterosaurs: Natural History, Evolution, Anatomy, 2013